**Sajtóközlemény**

**CATCH-MR záró konferencia: a fenntartható közlekedés bevált megoldásai**

2012. november 15-én, Rómában rendezték meg a CATCH-MR („A nagyvárosi régiók közlekedési kihívásainak kooperatív megközelítései”) projekt záró konferenciáját. Az előadók ismertették a hét európai nagyvárosi régió – Oslo, Göteborg, Berlin, Bécs, Ljubljana, Budapest és Róma – szakembereinek együttműködéséből született eredményeket, a partnerek bevált megoldásait a közlekedés- és várostervezés összehangolása, a közösségi közlekedés és más fenntartható közlekedési módok fejlesztése, valamint a megújuló energiaforrások felhasználása területén.

Bécs, Göteborg és Berlin a város és környéke összehangolt tervezésére vonatkozó különböző, de a helyi körülmények között egyaránt működőképes megoldásaikat ismertették. Az oslói partnerek bemutatták a közlekedési fejlesztések finanszírozására 1990-ben bevezetett behajtási díjat, amely Európa egyre több városában válik a közlekedéspolitika részévé: 2013-ban például egy másik partnervárosban, Göteborgban vezetik be a gépjárműforgalom csökkentése érdekében. A ljubljanai közösségi kerékpárkölcsönző rendszer működési tapasztalatai a Bubi bevezetése során lehetnek hasznosak. A tapasztalatcsere ugyanakkor nem csak a magyar partnerek számára volt hasznos: Oslo például a Budapesti és agglomerációs vasútállomásokon uniós támogatással kialakított P+R parkolók, valamint a Rákoskert vasútállomásra ráhordó 197-es busz létrejöttét (<http://bkv.hu/busz/197_2.pdf>) találta követendő példának.

A konferencián a magyarországi partnereket, Budapest Főváros Önkormányzatát és a BKK-t dr. Szeneczey Balázs főpolgármester-helyettes és Vitézy Dávid vezérigazgató képviselték. Szeneczey Balázs a panelbeszélgetésen elmondta, hogy az új városvezetés a BKK létrehozásával fontos lépést tett az integrált közlekedés-irányítás irányába. A várostervezés és a közlekedéstervezés összhangja is javult a BKK és a Városépítési Főosztály szoros együttműködésének köszönhetően. A továbblépés érdekében azonban ki kellene alakítani az együttműködés szervezett kereteit a főváros és a kerületek, illetve az agglomerációs települések között, elősegítve ezzel a tervek összehangolását. Javasolta a partnerek között kialakult együttműködés elmélyítését is konkrét intézkedésekre vonatkozóan: Oslo és Göteborg behajtási díjjal kapcsolatos tapasztalatait például Budapest is kamatoztathatja.

-----------------------------------------------------------------------------------------------------------------

A CATCH-MR („A nagyvárosi régiók közlekedési kihívásainak kooperatív megközelítései”) egy INTERREG IVC projekt, amely 2010. január és 2012. december között kerül megvalósításra mintegy 2 millió eurós összköltséggel. Résztvevői a nagyvárosok és környező régióik közlekedésének fenntartható megoldásait keresik és alkalmazzák. A projektben 12 partner vesz részt 7 nagyvárosi régió képviseletében:

* Oslo/Akershus, Norvégia
* Göteborg Régió Önkormányzati Szövetség,Svédország
* Berlin–Brandenburg fővárosi régió, Németország
* Bécs nagyvárosi régió, Ausztria
* Ljubljana városi régió, Szlovénia
* Közép-magyarországi régió, Magyarország
* Róma megye, Olaszország

További információk: <http://www.catch-mr.eu>